INDOKOLÁS

1.A JAVASLAT HÁTTERE

•A javaslat indokai és céljai

A nem megfelelő karbantartás miatt a közúti infrastruktúra állapota sok tagállamban romlik. 2006 és 2013 között az EU-ban körülbelül 30 %-kal csökkentek az útkarbantartásra fordított állami kiadások, amelyek 2013-ban a GDP 0,5 %-át tették ki (összehasonlításként ez az adat 1975-ben 1,5 %, 2008-ban pedig 0,8 % volt). Ez számos negatív gazdasági, társadalmi és környezetvédelmi hatáshoz vezet, például a jármű-üzemeltetés költségeinek növekedéséhez, szennyezőanyag- és zajkibocsátáshoz, az utazási idő megnövekedéséhez, balesetekhez, továbbá hátrányosan érinti a gazdaságot is.

Az 1999/62/EK irányelv biztosítja a jogi keretet a nehéz tehergépjárművekre bizonyos utak használata esetén kivetett díjakkal kapcsolatban. Az irányelv célja, hogy megszüntesse azokat a körülményeket, amelyek torzítják a szállítási vállalatok közötti versenyt, ennek érdekében pedig fokozatosan harmonizálja a járművek adóztatását, és igazságos mechanizmusokat vezet be az infrastruktúra-használati díjak kivetése terén. Megállapítja a járműadók minimumát a nehéz tehergépjárművekre vonatkozóan, és pontosítja az infrastruktúra-használati díjak kivetésének módjait, beleértve a díj mértékének változását a járművek környezetvédelmi teljesítményétől függvényében.

A hatékony és megbízható szállítási rendszer alapvető fontosságú a belső piac gördülékeny működése szempontjából, és a gazdaság egyik ágazataként fontos szerepet játszik. Bár a közúti szállítás tölti be a legfontosabb szerepet a szárazföldi szállítási rendszerben, egyben számos társadalmi-gazdasági és környezetvédelmi probléma forrása is (pl. éghajlatváltozás, levegőszennyezés, zaj, forgalmi torlódás). Az úthasználati díj kulcsfontosságú lehet a tisztább, hatékonyabb működésre való ösztönzésben, és a következetes rendszer elengedhetetlen az úthasználók igazságos kezelése és a fenntartható infrastruktúra-finanszírozás szempontjából.

•Összhang a szabályozási terület jelenlegi rendelkezéseivel

Emellett javasolt az irányelv hatályát kiterjeszteni a buszokra, a személygépkocsikra és a kisteherautókra is, biztosítandó az infrastruktúra-használat következetesebb díjszabását egész közúti szállítási szektorban. A CO2-kibocsátással kapcsolatos, fent említett problémák miatt javasolt olyan útdíjakat kiszabni, amelyek összefüggnek a kibocsátás mértékével.

•Összhang az Unió egyéb szakpolitikáival

A kezdeményezés része a Bizottság Energiaunió létrehozására irányuló erőfeszítésének, valamint egy sor, az alacsony kibocsátással járó szállítással kapcsolatos javaslatnak, mint amilyen a személygépkocsik és kisteherautók CO2-kibocsátásával kapcsolatos rendelet felülvizsgálata, vagy a tehergépkocsik és buszok CO2 -kibocsátásának tanúsítására és monitorozására/jelentésére vonatkozó javaslatok; továbbá más kapcsolódó kezdeményezések a közúti szállítás terén, nevezetesen az átjárható elektronikus útdíjszedési szolgáltatásokra vonatkozó szabályozás, illetve az árufuvarozás, valamint a busszal végzett személyszállítás belső piacát irányító szabályok felülvizsgálatát illetően.

A javasolt módosítások összhangban vannak a közlekedésről szóló 2011-es Fehér könyvben megfogalmazott célkitűzésekkel, amelyek az Európai Unió Működéséről szóló Szerződésben is szereplő „szennyező fizet”, illetve a „felhasználó fizet” elv teljes körű alkalmazása felé történő elmozdulást szorgalmazzák, a közlekedés és az infrastruktúra finanszírozása fenntarthatóságának biztosítása érdekében. A távolságalapú díjszabás megkönnyítése érdekében párhuzamosan zajlik az elektronikus útdíjszedési szolgáltatások átjárhatóságának felülvizsgálata is. A javasolt módosítások összhangban vannak a járművek károsanyag- és zajkibocsátásával kapcsolatos környezetvédelmi szabályozással is.

Továbbá a hatály kiterjesztése kapcsán a kezdeményezés a nagy teljesítményű járművek CO2-kibocsátására vonatkozó tanúsítási eljárások elfogadására, valamint könnyű tehergépjárművek szennyezőanyag- és CO2-kibocsátását szabályozó rendeletekre épül. Ami az érintett úthálózatot illeti, a javaslat a transzeurópai közlekedési hálózat fejlesztésére vonatkozó átdolgozott uniós iránymutatásokra támaszkodik.